lv de lt lv fr lv ru nb az lv en en id lv fr nl ca en lv eo pt lv hbs_lat pl it lv es lv pl lv lv lv lv en lv lv lv lv lv lv lv lv lv lv lv lv lv lv lv lv lv lv lt lv lv lv lv lv lv lv pt lv lv lv hbs_lat lv lv es lt es pl lv lv de sk en sk hbs_lat lv lv sk hbs_lat uk en en lv id lv lv
Lai izskatās kā jauni: kā atbrīvot plastmasas trauciņus no ēdienu traipiem - Padomi - Receptes.lv — Garša ar vērtību!
2022. gada 16. septembris 11:52
Plastmasas kastītes, kas paredzētas atkārtotai lietošanai, ir lielisks palīgs virtuves darbos. Tajās liekam visdažādākos ēdienus, lai ledusskapī nav jāliek viss katls, iesaiņojam arī pusdienas līdzņemšanai. Liela daļa šo trauku ir arī paredzēti sildīšanai mikroviļņu krāsnī, kas šad un tad ļauj atstāt tīru kādu šķīvi. Bet, ilgāk lietojot, tie vairs neizskatās kā mēs gribētu.
Tomēr katrs no mums ir saskāries ar situāciju, kad šķietami izmazgātais plastmasas trauciņš, lai arī tīrs, tāds neizskatās, jo trauku "rotā" brūni, oranži, varbūt sarkani pleķi, kuru vaininieki var būt kā karijs, tā tomātu mērce.
Neatkarīgi no vaininieka traipi plastmasas traukiem neliek izskatīties labi. Lai arī trauks ir tīrs, to ar laiku negribēsies ne ņemt līdzi uz darbu pilnu ar pusdienām, ne drīz vien arī likt savā ledusskapī. Bet, kā ziņo portāls "All Recipes", ir vairākas metodes, kuras izmēģināt, pirms no traukiem atvadāties un iegādājaties jaunus, jo jāatzīst - kvalitatīvi trauki nudien nav lēti.
Tīrīšanas metode, izmantojot etiķi
Atjautīgie un entuziastiskākie tīrītāji zina, ka ar etiķi var tīrīt gandrīz jebko, un pārtikas uzglabāšanas trauki nav izņēmums.
Sajauc aptuveni 1 glāzi karsta ūdens ar 1 ēdamkaroti etiķa savā iekrāsotajā traukā. (Divkāršo vai trīskāršo abu sastāvdaļu daudzumu, ja trauks lielāks un pleķis tieši tur);
Ļauj šķīdumam nostāvēties vismaz 1 stundu vai visu nakti;
Izskalo trauku un kārtīgi izmazgā to ar trauku mazgājamo līdzekli, lai noņemtu visas etiķa smaržas pēdas.
Šī metode būs piemērotāka pavisam jauniem traipiem, kas nav paguvuši kārtīgi ieēsties.
Etiķi var likt ari nedaudz vairāk, tomēr pārspīlēt ar to nevajag, jo tas sasūksies un trauks, kā arī tajā ievietotā pārtika smaržos pēc šī skābā palīga.
Tīrīšanas metode, izmantojot sodu
Vēl viens plaši lietojams produkts no virtuves skapīša ir soda. Gan gatavošanā, gan uzkopšanas pasākumos.
Trauka apakšā ieber biezu sodas slāni.
Tad pievieno nedaudz ūdens, lai izveidotu biezu pastu.
Izlīdzini pastu uz tām konteinera daļām, kuras ir notraipītas.
Tad viss, kas jādara, ir jāļauj sodai darīt savu darbiņu un jāgaida. Paskaties pēc 30 minūtēm, vai traips izzudis. Ja tas joprojām ir redzams, nogaidi vēl 30 minūtes.
Kad traips ir pazudis, izmazgā sodu un ļauj traukam nožūt vai izslauki to.
Šāda pasta ir ērta, jo to var pielipināt arī plastmasas kastīšu maliņām, ja ir tāda vajadzība.
Tīrīšanas metode, izmantojot roku dezinfektoru
Ja tev ir pieejams lielāks daudzums rokas dezinfekcijas līdzekļa, šis varbūt ir tieši tas palīks, kuru meklē.
Vienkārši iepildi traukā pietiekami daudz dezinfekcijas līdzekļa, lai tas pārklātu traipu, un ļauj tam nostāvēties.
Pēc apmēram stundas izlej līdzekli, izslauki trauku ar papīra dvieli un pēc tam kārtīgi izmazgā.
Izslaucīšana šeit ir svarīga — tu pamanīsi, ka tīrīšanas laikā uz papīra dvieļa pārceļas traipi un ka mazgāšana palīdz noņemt atlikušo krāsu.
Saules spēks ir apbrīnojams - tā liek balot ne tikai matiem, drēbēm, bet arī traipiem plastmasas traukos.
Viss, kas vajadzīgs un jādara, - trauks jānovieto tiešos saules staros uz tik ilgu laiku, kamēr traipi pazūd.
Rudens un ziemas mēnešos gan tā būs neiespējamā misija, jo saules stariem jābūt tiešiem un patiesi spēcīgiem.
Neviena no šīm metodēm negarantē izdošanos par visiem 100%, jo ir daudz dažādu faktoru, kas ietekmē gan šo pleķu rašanos, gan noturību. Viens no galvenajiem faktoriem ir paša trauka kvalitāte, un, ja tā nav labā līmenī un traips ir paspējis ieēsties, vienkāršāk būs samierināties ar pleķi vai nopirkt jaunu trauku.
Tomēr, ja krāsainie traipi trauciņos parādījušies pavisam nesen, noteikti ir vērts izmēģināt augstāk minētās metodes.
Satekles iela 2b, Rīga, LV-1050, Latvija
Komanda un Kontakti Noteikumi Reklāma Par mums Vēstkopa